**Likumprojekta “Grozījumi Augu aizsardzības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Augu aizsardzības likumā” (turpmāk – likumprojekts)izstrādāts, lai īstenotu Eiropas Parlamenta un Padomes 2014. gada 22. oktobra Regulā Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību (turpmāk – Invazīvo sugu regula) noteiktos Eiropas Savienības dalībvalstu pienākumus attiecībā uz invazīvām svešzemju sugām. Šis likumprojekts tiek virzīts vienlaicīgi ar likumprojektu “Grozījumi Sugu un biotopu aizsardzības likumā”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai noteiktu Valsts augu aizsardzības dienesta kompetenci invazīvo svešzemju augu sugu jomā un pilnveidotu esošo normatīvo regulējumu, kā arī lai īstenotu Invazīvo sugu regulā Eiropas Savienības (turpmāk – ES) dalībvalstīm noteiktos pienākumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd nacionālais normatīvais regulējums par invazīvajām svešzemju sugām ir noteikts tikai attiecībā uz augiem – Augu aizsardzības likuma 18.¹ un 18.² pantā, kā arī uz tā pamata izdotajos Ministru kabineta 2008. gada 30. jūnija noteikumos Nr. 467 “Invazīvo augu sugu izplatības ierobežošanas noteikumi” (turpmāk – MK noteikumi Nr. 467), Ministru kabineta 2008. gada 30. jūnija noteikumos Nr. 468 “Invazīvo augu sugu saraksts” (turpmāk – MK noteikumi Nr. 468) un Ministru kabineta 2008. gada 14. jūlija noteikumos Nr. 559 “Invazīvo augu sugas – Sosnovska latvāņa – izplatības ierobežošanas noteikumi” (turpmāk – MK noteikumi Nr. 559). MK noteikumos Nr. 468 ir iekļauta viena augu suga – Sosnovska latvānis *Heracleum sosnowskyi*. Sosnovska latvānis arī ir vienīgā invazīvā svešzemju suga, kuras iznīcināšanai un izplatības ierobežošanai Latvijā ir veikti plaša mēroga pasākumi un zemes īpašniekiem šīs sugas izplatības ierobežošana ir pienākums.  Saskaņā ar Invazīvo sugu regulas 4. līdz 24., 30. līdz 32. pantu dalībvalstīm ir daudz plašāki pienākumi gan attiecībā uz augu sugām, gan dzīvnieku sugām, kuri esošajā normatīvajā regulējumā nav iekļauti, kā arī nav noteiktas kompetentās iestādes. Tāpat Invazīvo sugu regulas 4. pants paredz, ka izplatības ierobežošanas un iznīcināšanas pasākumi ir piemērojami attiecībā uz visām invazīvo svešzemju sugām, kas rada bažas ES. 2016. gada 13. jūlijā spēkā stājās Komisijas īstenošanas Regula (ES) 2016/1141, ar ko atbilstīgi Eiropas Parlamenta un Padomes Regulai (ES) Nr.1143/2014 pieņem sarakstu ar invazīvajām svešzemju sugām, kas rada bažas Savienībai ar kuru pieņem sarakstu ar invazīvajām svešzemju sugām, kas rada bažas Savienībai (turpmāk – invazīvo sugu saraksts). 2017. gada 12. jūlijā tika pieņemts invazīvo sugu saraksta papildinājums. Šobrīd invazīvo sugu sarakstā ir iekļautas 49 augu un dzīvnieku sugas, no kurām Latvijā savvaļā sastopamas ir desmit, bet astoņas pieejamas tirdzniecībā vai sastopamas privātās kolekcijās, savukārt vēl piecas sugas Latvijā šobrīd nav sastopamas, taču tās ir konstatētas kādā no pārējām boreālā bioģeogrāfiskā reģiona valstīm (Zviedrija, Dānija, Somija, Igaunija, Lietuva).  Likumprojektā ietvertās tiesību normas ir saskaņā ar 2018. gada 26. jūnijā Ministru kabinetā iesniegto precizēto informatīvā ziņojuma projektu “Par invazīvām svešzemju sugām un kompetenču sadalījumu” (turpmāk – informatīvais ziņojums) noteikto, kam saskaņošanas procesā ir piekritušas gan visas informatīvajā ziņojumā minētās iestādes, gan arī Finanšu ministrija, Valsts kanceleja, Tieslietu ministrija un Zemkopības ministrija. Invazīvo sugu regulā noteikto pienākumu īstenošanai saskaņā ar informatīvo ziņojumu ir sagatavoti divi likumprojekti – “Grozījumi Sugu un biotopu aizsardzības likumā” un “Grozījumi Augu aizsardzības likumā”, kuri tiek virzīti vienlaicīgi, lai nodrošinātu vienmērīgu pāreju no esošā regulējuma uz jauno.  1) Likumprojekts paredz papildināt Augu aizsardzības likuma 4. panta ceturto daļu, kas nosaka Valsts augu aizsardzības dienesta kompetenci, ar pienākumiem, kas izriet no regulas.  - veikt augstas prioritātes invazīvo svešzemju augu sugu izplatības precīzo uzmērīšanu un monitoringu, līdzīgi kā Augu aizsardzības dienests to dara jau šobrīd ar Sosnovska latvāni;  - izsniegt atļaujas invazīvo svešzemju augu izmantošanai atbilstoši normatīvajiem aktiem par atļauju izdošanas sistēmu darbībām ar invazīvām svešzemju sugām;  - veikt invazīvo svešzemju augu sugu audzēšanas un tirdzniecības vietu kontroli;  - sadarbībā ar Dabas aizsardzības pārvaldi veikt invazīvo svešzemju augu sugu izplatīšanās ceļu analīzi un izstrādāt augstas un vidējas prioritātes invazīvo svešzemju augu sugu izplatības ierobežošanas un iznīcināšanas plānus;  - sniegt Dabas aizsardzības pārvaldei visu nepieciešamo informāciju ziņojuma Eiropas Komisijai sagatavošanai;  - informēt sabiedrību par invazīvām svešzemju augu sugām, to izplatības ierobežošanas un iznīcināšanas pasākumiem.  2) Likumprojektā paredzēts izslēgt deleģējumu Ministru kabinetam izdot noteikumus par invazīvo augu sugu sarakstu, jo šajā sarakstā atbilstoši spēkā esošajam regulējumam var iekļaut tikai augu sugas. Savukārt, likumprojekts “Grozījumi Sugu un biotopu aizsardzības likumā” paredz noteikt Ministru kabinetam plašāku deleģējumu – izdot noteikumus, kurā iekļaut gan invazīvos augus, gan dzīvniekus. Līdz ar to nepieciešams izslēgt Augu aizsardzības likuma 5. panta 16. punktu, lai normas nepārklātos.  3) Likumprojekts groza Augu aizsardzības likuma 5. panta 17. punktu, jo esošajā redakcijā šis punkts uzskaita vairākus noteikumus, kuri realitātē ir apvienoti MK noteikumos Nr. 467 un MK noteikumos Nr. 559. Ņemot vērā, ka deleģējums Ministru kabinetam izdot noteikumus par visu invazīvo sugu (gan augu, gan dzīvnieku) izplatības ierobežošanu tiek noteikts likumprojektā “Grozījumi Sugu un biotopu aizsardzības likumā”, tad nav nepieciešams dublēt normas tikai par augiem Augu aizsardzības likumā. Tomēr iespēja izdot noteikumus konkrētu invazīvo augu sugu apkarošanai (piemēram, par Sosnovska latvāni) tiek saglabāta.  4) Likumprojekts paredz izslēgt Augu aizsardzības likuma IV1 nodaļu “Invazīvo augu sugu izplatības ierobežošana un izplatības apzināšana”. Šis regulējums ir attiecināms tikai uz augiem, taču jaunās normas likumprojektā “Grozījumi Sugu un biotopu aizsardzības likumā” ietver nosacījumus gan par invazīvajiem augiem, gan par dzīvniekiem vienuviet, līdz ar to nav nepieciešams saglabāt šaurākās, dublējošās normas Augu aizsardzības likumā.  5) Likumprojekts paredz noteikt jaunu pārejas noteikumu, lai nodrošinātu, ka invazīvo sugu saraksts būtu spēkā visu jaunā regulējuma ieviešanas laiku un netiktu pārtraukta esošā Sosnovska latvāņa kontroles sistēma. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojektu izstrādāja Vides aizsardzības un reģionālās attīstības ministrija. Likumprojekts balstīts uz informatīvo ziņojumu. Informatīvā ziņojuma izstrādē piedalījušās un informatīvo ziņojumu saskaņojušas Finanšu ministrija, Valsts kanceleja, Tieslietu ministrija, Zemkopības ministrija un Valsts augu aizsardzības dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts šo jomu neskar. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts neietekmēs tautsaimniecību. Tiesiskā regulējuma īstenošana palielinās Valsts augu aizsardzības dienesta administratīvo slogu, jo Valsts augu aizsardzības dienestam tiek noteiktas jaunas funkcijas. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018. gads** | | Turpmākie trīs gadi (*euro*) | | |
| **2019** | **2020** | **2021** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2018. gadu | izmaiņas, salīdzinot ar kārtējo 2018. gadu | izmaiņas, salīdzinot ar kārtējo 2018. gadu |
| 1 | 2 | 3 | 4 | 5 | 6 |
| **1. Budžeta ieņēmumi:** | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| **2. Budžeta izdevumi:** | **0** | **0** | **40 728** | **29 838** | **29 838** |
| 2.1. valsts pamatbudžets | 0 | 0 | 40 728 | 29 838 | 29 838 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| **3. Finansiālā ietekme:** | **0** | **0** | **-40 728** | **-29 838** | **-29 838** |
| 3.1. valsts pamatbudžets | 0 | 0 | -40 728 | -29 838 | -29 838 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | **0** | **-40 728** | **-29 838** | **-29 838** |
| 5.1. valsts pamatbudžets | 0 | -40 728 | -29 838 | -29 838 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Detalizēts izdevumu aprēķins par Valsts augu aizsardzības dienestam nepieciešamo papildu finansējumu jauno funkciju veikšanai iekļauts informatīvajā ziņojumā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts paredz grozīt un pilnveidot esošo regulējumu attiecībā uz invazīvām svešzemju sugām, lai ietvertu arī invazīvās dzīvnieku sugas, kuras šobrīd regulējumā nav iekļautas. Likumprojekts stājas spēkā vienlaicīgi ar likumprojektu “Grozījumi Sugu un biotopu aizsardzības likumā”, lai nodrošinātu pāreju no esošā regulējuma uz jauno.  Grozījumi Ministru kabineta 2004. gada 16. novembra noteikumos Nr. 944 “Valsts augu aizsardzības dienesta nolikums” |
| 2. | Atbildīgā institūcija | Zemkopības ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2014. gada 22. oktobra Regula Nr. 1143/2014/ES par invazīvu svešzemju sugu introdukcijas un izplatīšanās profilaksi un pārvaldību |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Līguma par Eiropas Savienības darbību 288. pants paredz regulas tiešo piemērojamību vienmēr. Pie minētā secinājuma nonākusi Eiropas Kopienu tiesa, 1971. gada 14. decembrī, pasludinot spriedumu lietā *Politi*. |

|  |
| --- |
| **1. tabula Tiesību akta projekta atbilstība ES tiesību aktiem** |
| Likumprojekts šo jomu neskar. |

|  |
| --- |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' tika ievietots Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) no 2019. gada … līdz …. |
| 2. | Sabiedrības līdzdalība projekta izstrādē | Šī sadaļa tiks pabeigta pēc sabiedriskās apspriešanas pabeigšanas. |
| 3. | Sabiedrības līdzdalības rezultāti | Šī sadaļa tiks pabeigta pēc sabiedriskās apspriešanas pabeigšanas. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpildes gaitā jaunas funkcijas tiek noteiktas Valsts augu aizsardzības dienestam. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Nav ietekmes uz pārvaldes institucionālu struktūru. |
| 3. | Cita informācija | Nav. |

Vides aizsardzības un reģionālās

attīstības ministrija Kaspars Gerhards

Bernards 67026524

[vilnis.bernards@varam.gov.lv](mailto:vilnis.bernards@varam.gov.lv)